32006R0972
L 176/53
JURNALUL OFÍCIAL AL UNIUNII EUROPENE
REGULAMENTUL (CE) NR. 972/2006 AL COMISIEI
din 29 iunie 2006
de stabilire a normelor speciale aplicabile importurilor de orez Basmati și a unui sistem de control tranzitoriu pentru a determina originea acestora
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (1), în special articolul 10 alineatul (2) și articolul 11b,
întrucât:
(1)
Acordul sub formă de schimb de scrisori între Comunitatea Europeană și India, în conformitate cu articolul XXVIII din GATT 1994 privind modificarea concesiilor, în ceea ce privește orezul, prevăzute de lista comunitară CXL anexată la GATT 1994 (2), aprobat prin Decizia 2004/617/CE a Consiliului (3), prevede că dreptul care se aplică importurilor de orez decorticat din anumite soiuri de tipul Basmati este stabilit la zero.
(2)
Acordul sub formă de schimb de scrisori între Comunitatea Europeană și Pakistan, în conformitate cu articolul XXVIII din GATT 1994 privind modificarea concesiilor, în ceea ce privește orezul, prevăzute de lista comunitară CXL anexată la GATT 1994 (4), aprobat prin Decizia 2004/618/CE a Consiliului (5), prevede că dreptul care se aplică importurilor de orez decorticat din anumite soiuri de tipul Basmati este stabilit la zero.
(3)
În conformitate cu articolul 2 alineatul (1) din Decizia 2004/617/CE și cu articolul 2 alineatul (1) din Decizia 2004/618/CE, Comisia adoptă Regulamentul (CE) nr. 1549/2004 (6) care, până la modificarea Regulamentului (CE) nr. 1785/2003, derogă de la acesta în ceea ce privește regimul de import al orezului și stabilește norme speciale tranzitorii care se aplică importului de orez Basmati. Deoarece Regulamentul (CE) nr. 1785/2003 a fost modificat în sensul prevăzut, Regulamentul (CE) nr. 1549/2004 trebuie înlocuit, din motive de claritate, cu un nou regulament.
(4)
Acordurile aprobate prin Deciziile 2004/617/CE și 2004/618/CE prevăd introducerea unui sistem comunitar de control bazat pe analiza ADN la frontieră, precum și a unui regim tranzitoriu de import al orezului Basmati până la data intrării în vigoare a respectivului sistem de control. Deoarece acest sistem de control definitiv nu a fost introdus încă, ar trebui stabilite norme tranzitorii speciale.
(5)
Pentru a putea beneficia de rata zero a drepturilor de import, orezul Basmati trebuie să aparțină unui soi specificat prin acorduri. Pentru a se asigura că orezul Basmati, importat cu rată zero a drepturilor de import, corespunde în întregime acestor caracteristici, el trebuie certificat printr-un certificat de autenticitate emis de autoritățile competente.
(6)
În vederea evitării fraudelor, trebuie prevăzute mecanisme de verificare a soiului de orez Basmati declarat. În acest scop, trebuie aplicate dispozițiile referitoare la eșantionare prevăzute de Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (7).
(7)
Regimul tranzitoriu de import al orezului Basmati prevede o procedură de consultare cu țara exportatoare, în cazul perturbării pieței, și eventuala aplicare în întregime a dreptului, în cazul în care nu se găsește o soluție satisfăcătoare la încheierea consultărilor. Trebuie să se stabilească momentul de la care se poate considera că piața este perturbată.
(8)
În vederea asigurării unei bune gestionări administrative a importurilor de orez Basmati, este necesar să fie adoptate modalități speciale, complementare sau derogatorii de la dispozițiile Regulamentului (CE) nr. 1291/2000 al Comisiei din 9 iunie 2000 de stabilire a normelor comune de aplicare a sistemului de licențe de import și de export și de certificate de fixare în avans pentru produsele agricole (8), precum și de la dispozițiile Regulamentului (CE) nr. 1342/2003 al Comisiei din 28 iulie 2003 de stabilire a normelor speciale de aplicare a sistemului de licențe de import și de export în sectorul cerealelor și al orezului (9), în privința depunerii cererilor, a eliberării licențelor, precum și a utilizării acestora.
(9)
Pentru a nu perturba continuitatea importurilor de orez Basmati, trebuie prevăzut ca certificatele de autenticitate și licențele de import emise înainte de 1 iulie 2006, în conformitate cu Regulamentul (CE) nr. 1549/2004, să rămână valabile pe toată durata perioadei de valabilitate și ca produselor importate pe baza acestor licențe să li se aplice rata zero a drepturilor de import.
(10)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Prezentul regulament se aplică „orezului Basmati” decorticat, care aparține unuia dintre soiurile de la codurile NC 1006 20 17 și NC 1006 20 98, specificate de anexa IIIa la Regulamentul (CE) nr. 1785/2003.
Articolul 2
(1) Cererea de licență de import pentru orezul Basmati, prevăzută la articolul 10 alineatul (1) din Regulamentul (CE) nr. 1785/2003, cuprinde:
(a)
la rubrica 8, indicarea țării de origine și mențiunea „da” marcată cu o cruce;
(b)
la rubrica 20, una dintre mențiunile care figurează la anexa I.
(2) Cererea de licență de import de orez Basmati este însoțită de:
(a)
dovada că solicitantul este o persoană fizică sau juridică și desfășoară de cel puțin douăsprezece luni o activitate comercială în sectorul orezului și că este înregistrat în statul membru în care se prezintă cererea;
(b)
un certificat de autenticitate a produsului eliberat de un organism competent din țara exportatoare care figurează la anexa II.
Articolul 3
(1) Certificatul de autenticitate se întocmește pe un formular al cărui model este menționat de anexa III.
Formatul acestui formular este de aproximativ 210 × 297 milimetri. Originalul este din hârtie care face vizibilă orice falsificare prin mijloace mecanice sau chimice.
Formularele se tipăresc și se completează în limba engleză.
Originalul și copiile se completează fie la mașina de scris, fie de mână. În ultimul caz, este necesar ca acestea să fie completate cu cerneală și cu litere amri de tipar.
Fiecare certificat de autenticitate cuprinde în rubrica din dreapta sus un număr de serie. Copiile poartă același număr ca și originalul.
Textul formularului în celelalte limbi comunitare se publică în seria C a Jurnalului Oficial al Uniunii Europene.
(2) Organismul emitent al licenței de import păstrează originalul certificatului de autenticitate și dă o copie solicitantului.
Certificatul de autenticitate este valabil nouăzeci de zile de la data emiterii.
Certificatul de autenticitate este valabil numai în cazul în care toate rubricile sunt completate corespunzător și este semnat.
Articolul 4
(1) Licența de import pentru orezul Basmati cuprinde:
(a)
la rubrica 8, indicarea țării de origine și mențiunea „da” marcată cu o cruce;
(b)
la rubrica 20, una dintre mențiunile care figurează la anexa IV.
La licența de import se anexează copia certificatului de autenticitate, prevăzută la articolul 3 alineatul (2).
(2) Prin derogare de la articolul 9 din Regulamentul (CE) nr. 1291/2000, drepturile care decurg din licența de import pentru orezul Basmati nu sunt transmisibile.
(3) Prin derogare de la articolul 12 din Regulamentul (CE) nr. 1342/2003, valoarea garanției referitoare la licențele de import pentru orezul Basmati este de 70 EUR pe tonă.
Articolul 5
Comisiei îi sunt comunicate de către statele membre, prin mijloace electronice, următoarele informații:
(a)
în termen de cel mult două zile lucrătoare de la data respingerii, cantitățile pentru care s-au respins cererile de licențe de import pentru orezul Basmati, indicând data și motivele respingerii, codul NC, țara de origine, organismul emitent și numărul certificatului de autenticitate, precum și numele și adresa titularului;
(b)
în termen de cel mult două zile lucrătoare de la data eliberării, cantitățile pentru care s-au eliberat licențele de import pentru orezul Basmati, indicând data, codul NC, țara de origine, organismul emitent și numărul certificatului de autenticitate, precum și numele și adresa titularului;
(c)
în caz de anulare a certificatului, în termen de cel mult două zile lucrătoare de la data anulării, cantitățile pentru care s-au anulat certificatele, precum și numele și adresele titularilor certificatelor anulate;
(d)
în ultima zi lucrătoare a fiecărei luni următoare lunii de punere în liberă circulație, cantitățile care au fost efectiv puse în liberă circulație, indicând codul NC, țara de origine, organismul emitent și numărul certificatului de autenticitate.
Informațiile prevăzute la primul paragraf se comunică separat de cele referitoare la alte cereri de licențe de import din sectorul orezului.
Articolul 6
(1) În cadrul controalelor aleatorii sau punctuale ale operațiunilor care prezintă un risc de fraudă, statele membre prelevează, în condițiile stabilite la articolul 242 din Regulamentul (CE) nr. 2454/93, probe reprezentative de orez Basmati importat. Acestea se trimit organismului competent din țara de origine care figurează la anexa V, pentru efectuarea unui test pentru soiuri bazat pe ADN.
Statele membre pot, de asemenea, efectua teste pentru soiuri pe același eșantion, într-un laborator comunitar.
(2) În cazul în care rezultatele unuia dintre testele prevăzute la alineatul (1) demonstrează că produsul analizat nu corespunde cu ceea ce este indicat în certificatul de autenticitate aferent, se aplică dreptul de import pentru orezul decorticat de la codul NC 1006 20, prevăzut la articolul 11a din Regulamentul (CE) nr. 1785/2003.
(3) În cazul în care testele prevăzute la alineatul (1) sau alte informații de care dispune Comisia indică existența unei probleme grave și persistente în ceea ce privește procedurile de control aplicate de către un organism competent din țara de origine, Comisia poate contacta autoritățile competente din țara de origine respectivă. În cazul în care aceste contacte nu conduc la o soluție satisfăcătoare, Comisia poate hotărî să aplice dreptul de import pentru orezul decorticat de la codul NC 1006 20, prevăzut la articolul 11a din Regulamentul (CE) nr. 1785/2003, importurilor controlate de respectivul organism, în conformitate cu articolul 11b din regulamentul respectiv și în condițiile prevăzute de articolul în cauză.
Articolul 7
(1) Se consideră că piața orezului este perturbată atunci când, inter alia, se constată o creștere importantă, fără o explicație satisfăcătoare, a importurilor de orez Basmati într-unul dintre cele patru trimestre ale anului, în raport cu trimestrul precedent.
(2) În cazul în care perturbarea pieței orezului persistă și consultările Comisiei cu autoritățile din țările exportatoare în cauză nu conduc la găsirea unei soluții adaptate, dreptul de import pentru orezul decorticat de la codul NC 1006 20, prevăzut la articolul 11a din Regulamentul (CE) nr. 1785/2003, se poate, de asemenea, aplica importurilor de orez Basmati, prin decizia Comisiei, în conformitate cu articolul 11b din regulamentul respectiv și în condițiile prevăzute de articolul în cauză.
Articolul 8
Comisia actualizează anexele II și V.
Articolul 9
Certificatele de autenticitate și licențele de import pentru orezul Basmati emise înainte de 1 iulie 2006 în temeiul Regulamentului (CE) nr. 1549/2004 rămân valabile și produsele importate pe baza acestor licențe beneficiază de dreptul de import prevăzut la articolul 11a din Regulamentul (CE) nr. 1785/2003.
Articolul 10
Regulamentul (CE) nr. 1549/2004 se abrogă.
Toate trimiterile la articolele 2 - 8 și la anexele II - VI la Regulamentul (CE) nr. 1549/2004 se interpretează ca trimiteri la articolele 2 - 8 și la anexele I - V la prezentul regulament.
Toate trimiterile la anexa I la Regulamentul (CE) nr. 1549/2004 se interpretează ca trimiteri la anexa IIIa la Regulamentul (CE) nr. 1785/2003.
Articolul 11
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iunie 2006.